Štefanec, Ivan, poslanec NR SR (2011-03-30):
Ďakujem pekne, pán predseda. Vážený pán minister, ctené dámy, vážení páni, milí hostia, dovoľte mi, aby som pár poznámkami takisto spomenul najmä spoluprácu pána ministra, ministerstva zahraničných vecí s výborom pre európske záležitosti. Chcel by som aj využiť túto príležitosť, aby som ocenil veľmi dobrú a intenzívnu spoluprácu osobne pána ministra s výborom pre európske záležitosti. Skutočne to funguje veľmi dobre. Pred každým summitom Európskej rady sa stretávame. Boli prípady, keď to nevyšlo, ale v tých prípadoch sme dostali informáciu ex post. A všetko čo je potrebné tak na pôde výboru je preberané. Dovoľte mi spomenúť tri oblasti, ktoré považujem za dôležité v súvislosti so zameraním našej zahraničnej politiky. Oblasť prvá je V-4, druhá je Východné partnerstvo a k tretej oblasti mám pár poznámok o aktuálnych európskych veciach. Čo sa týka V-4, považujem túto spoluprácu za kľúčovú v rámci našich susedských vzťahov, preto si myslím, že je veľmi dobré, že ministerstvo zahraničných vecí kladie dôraz na spoluprácu v oblasti V-4. Pán minister, myslím, len z dôvodu skromnosti nespomenul jeden významný akt, ktorý ja považujem za veľmi významný v rámci zlepšenia slovensko-maďarských vzťahov. A to je jeho účasť na Budapeštianskom maratóne. Ja keď sa stretávam s kolegami z Maďarska, tak to spomínajú vždy na prvom mieste. Takže to bola udalosť, ktorú si všetci zapamätali. A urobila viac ako niekedy mnohé politické rokovania. Takže treba oceniť tento krok, ktorý takisto pomohol zlepšeniu slovensko-maďarských vzťahov. Z hľadiska Východného partnerstva osobne sme boli v Moldavsku na otvorení Národného konventu. Tento projekt je úspešne akceptovaný takisto na Ukrajine, kde som nedávno bol. Dovoľte mi len doplniť informáciu aj pre vás, dámy a páni, že nedávno som sa stretol s predsedom výboru pre európske záležitosti pánom Tarasjukom na Ukrajine. A takisto pripravujeme stretnutie výborov pre európske záležitosti Slovenska a Ukrajiny. To miesto by malo byť na slovensko-ukrajinskej hranici. A chcem tam práve aktuálne rozoberať otázky, ktoré pán minister rozoberal aj vo svojej správe. A to je najmä vízová liberalizácia a zlepšenie vzťahov, ktoré práve najviac trápia slovenských občanov z východného Slovenska, ktorých riešenie môže pomôcť takisto k zintenzívneniu obchodných, spoločenských kontaktov medzi občanmi Slovenska a Ukrajiny. V rámci Východného partnerstva by som chcel zdôrazniť, dámy a páni, ešte jednu vec. A to je otázka, pred ktorou by sme nemali zatvárať oči. Je to otázka teritoriálnej integrity, najmä čo sa týka Gruzínska. Takisto v našej krajine sme mali tú skúsenosť, keď cudzie vojská tu zostali. A takúto skúsenosť majú v súčasnosti občania Gruzínska. Preto si myslím, že aj do budúcna bude dobré, ak budeme veľmi jasne pomenovávať tieto veci. A otázka ďalšieho pokroku v rámci spolupráce vo Východnom partnerstve podľa môjho názoru nemôže byť riešená bez toho, aby nebola riešená otázka teritoriálnej integrity, najmä čo sa týka Gruzínska. A do tretice pár poznámok ohľadom aktuálnych európskych vecí. Chcel by som oceniť to, čo bolo spomínané. A to je zmena kľúča v Európskom stabilizačnom mechanizme. Dámy a páni, na prvý pohľad sú to možno bezvýznamné percentá. Tých 17 % urobilo v celkovom hodnotení 1,17 mld. eur, 1,17 mld. eur z toho čo bude úspora pre Slovensko, to budú menšie záruky a čiastočne menší vklad v hotovosti, čo bola práca nielen ministra financií, nielen premiérky, ale aj pána ministra zahraničných vecí. To je konkrétny výsledok toho, že si budeme môcť menej požičiavať. Myslím si, že to je najviditeľnejší krok, čo sa podarilo na európskej pôde dosiahnuť. A dovoľte mi teda, našej exekutíve aj z tohto miesta zaň poďakovať. A teším sa na ďalšiu spoluprácu na pôde výboru pre európske záležitosti aj na parlamentnej pôde s ministerstvom zahraničných vecí. Ďakujem.